S-56/2017

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 20. desember 2016, á hendur X, kt. 000000-0000, [...] í Reykjavík, og Y, kt. 000000-0000, [...] í Reykjavík, fyrir eftirtalin hegningar- og vopnalagabrot framin í Reykjavík, nema annað sé tekið fram:

I.

Á hendur ákærðu báðum fyrir tilraun til ráns, með því að hafa, þriðjudaginn 11. nóvember 2014 í versluninni Háteigsbúð við Háteigsveg 2, sammælst um að fremja rán í félagi, farið inn í verslunina með grímur á höfði, ákærði Y hafi reynt að loka hurðinni að versluninni, ákærði X hafi tekið upp hníf og lagt á afgreiðsluborðið og með því ógnað starfsmanninum A og krafið hana um pening og sígarettur, starfsmaðurinn opnaði sjóðsvélina í því skyni að taka upp peninga en þá kom viðskiptavinur inn í verslunina og ákærðu hlupu út úr versluninni en ákærði Y skildi bakpoka sinn eftir í versluninni.

Telst brot þetta varða við 252. gr., sbr. 20. gr.almennra hegningarlaga nr. 19/1940.

II.

Á hendur ákærða Y fyrir þjófnaði, með því að hafa,:

1. Aðfaranótt fimmtudagsins 23. apríl 2015, á bifreiðastæðum við Eiðistorg, Þverholt og Hagamel, í félagi við annan pilt, farið inn í fjórar bifreiðar og stolið þaðan tveimur radarvörum, hleðslutæki, móttakara, sólgleraugu, sjónauka, kveikjuláslykil og úr, allt að óþekktu verðmæti.

2. Mánudaginn 29. júní 2015 í verslun Hagkaups í Kringlunni 4-12, stolið matvöru að verðmæti kr. 299.

3. Aðfaranótt 12. september 2015 á bifreiðastæði við [...], í félagi við B farið inn í bifreiðina [...] og stolið þaðan 35 riffilskotum að óþekktu verðmæti.

4. Mánudaginn 11. apríl 2016 í verslun Elko við Skógarlind 2 í Kópavogi, stolið hátalara að verðmæti kr. 41.995.

5. Laugardaginn 14. maí 2016, í félagi við óþekktan mann, brotist inn í frístundarheimilið Dalheima við Holtaveg 23, með því að spenna upp útidyrahurð og stolið þaðan flatskjá, þremur fartölvum, myndvél og eftirlitsmyndavél samtals að verðmæti kr. 355.556 auk þess voru eftirlitsmyndavél og skrifstofuhurð skemmdar.

Teljast brot þessi varða við 244. gr. almennra hegningarlaga nr. 19/1940.

III.

Á hendur ákærða Y fyrir vopnalagabrot, með því að hafa, laugardaginn 8. ágúst 2015 utandyra við Ingólfstorg, haft fjaðrahníf í vörslum sínum á almannafæri.

Telst brot þetta varða við 1. mgr. og b-lið 2. mgr. 30. gr., sbr. 36. gr. vopnalaga nr. 16/1998.

Þess er krafist að ákærðu verði dæmdir til refsingar og til greiðslu alls sakarkostnaðar.

Þess er krafist að haldlagðir munir, tveir bakpokar, tvær grímur, tveir hnífar og töng vegna ákæruliðar I. verði gerðir upptækir með vísan til 1. tölulið 1. mgr. 69. gr. a. almennra hegningarlaga nr. 19/1940. Einnig er krafist upptöku á haldlögðum hnífum, samkvæmt 1. mgr. 37. gr. vopnalaga nr. 16/1998.

Vegna ákæruliðar II.5. þá gerir A-kvk-nf G-kvk-nf Á-kvk-nf hdl., f.h. Reykjavíkurborgar, kt. 000000-0000, kröfu um að ákærði verði dæmdur til greiðslu skaða- og miskabóta samtals að fjárhæð 355.556 krónur með vöxtum skv. 1. mgr. 8. gr. laga nr. 38/2001 um vexti og verðtryggingu frá tjónsdegi 13. maí 2016, en síðan dráttarvaxta samkvæmt 1. mgr. 6. gr., sbr. 9. gr. sömu laga að mánuði liðnum frá birtingu kröfunnar til greiðsludags.

Einnig er gerð krafa um ákærði verði dæmdur til að greiða málskostnað tjónþola vegna þóknunar lögmanns Reykjavíkurborgar fyrir að hafa uppi bótakröfu þessa samkvæmt mati réttarins.

Þá er málið einnig höfðað með ákæru, útgefinni af lögreglustjóranum á höfuðborgarsvæðinu 6. mars 2017, á hendur ákærða X fyrir fíkniefnalagabrot, með því að hafa, mánudaginn 6. febrúar 2017 utandyra við [...] í Reykjavík, haft í vörslum sínum í dreifingarskyni 10,12 g af kókaíni og 48 ecstasy (MDMA) töflur, sem ákærði framvísaði til lögreglu.

Telst brot þetta varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001.

Þess er krafist að ákærði verði dæmdur til refsingar og til greiðslu alls sakarkostnaðar.

Krafist er upptöku á samtals 10,12 g af kókaíni og 48 töflum af ecstasy (MDMA), samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Verjandi ákærða krefst vægustu refsingar er lög leyfa, sem verði að öllu leyti skilorðsbundin, og hæfilegrar þóknunar sér til handa.

Mál meðákærða Y var skilið frá máli ákærða X í þinghaldi í 30. janúar sl. og verður það dæmt sérstaklega.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði X er fæddur í [...] og var því einungis 15 ára þegar hann framdi brot sitt samkvæmt ákæru frá 20. desember 2016 og 17 ára við brot samkvæmt ákæru frá 6. mars 2017. Hann hefur ekki áður gerst sekur um refsivert brot. Við ákvörðun refsingar hans verður litið til þess að um alvarlegt brot var að ræða sem framið var í félagi, sbr. 2. mgr. 70. gr. almennra hegningarlaga. Þá verður jafnframt litið til þess að um tilraun var að ræða og að langt er liðið frá því að brotið var framið. Með hliðsjón af öllu framangreindu, skýlausri játningu ákærða og 77. gr. almennra hegningarlaga þykir refsing hans hæfilega ákveðin fangelsi í fimm mánuði en fullnustu refsingarinnar er frestað og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærði hefur ekki mótmælt kröfu ákæruvaldsins um upptöku vegna ákærunnar frá 20. desember 2016. Hann bendir hins vegar á að allir munirnir hafi verið í eigu meðákærða. Með vísan til þess bíður upptökukrafan dóms í máli meðákærða. Þá verða, með vísan til lagaákvæða í ákæru gerð upptæk samtals 10,12 g af kókaíni og 48 töflur af MDMA sem hald var lagt á við rannsókn málsins.

Ákærði greiði málsvarnarþóknun skipaðs verjanda síns, B-kk-ef E-kk-ef hdl., 210.800 krónur, að meðtöldum virðisaukaskatti. Ekki hlaust annar kostnaður af meðferð málsins.

Af hálfu ákæruvaldsins flutti málið E-kk-nf S-kk-nf, fulltrúi lögreglustjórans á höfuðborgarsvæðinu.

B-kvk-nf B-kvk-nf héraðsdómari kveður upp dóm þennan.

D Ó M S O R Ð:

Ákærði, X, sæti fangelsi í fimm mánuði en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærði sæti upptöku á 10,12 g af kókaíni og 48 töflum af MDMA.

Ákærði greiði málsvarnarþóknun skipaðs verjanda síns, B-kk-ef E-kk-ef hdl., 210.800 krónur.

B-kvk-nf B-kvk-nf